येँ - सरकारं थ्व दँया अन्तिम लाय् थ्यंकाः नं मुक्कं बजेटया बछि नं खर्च यायेमफुगु खँ महालेखा नियन्त्रकया कार्यालयं तयातःगु तथ्यांकं क्यंगु दु । थ्व दँय् विकास खर्चया निंतिं जक सरकारं ३ खर्ब ३५ अर्ब तका छुटे याःगु खःसा आःतक मुक्कं १ खर्ब ६२ अर्ब तका जक खर्च यायेधुंकूगु दु ।
विकास बजेटया तःधंगु ब्व आर्थिक दँया अन्त्यय् वया जक खर्च यायेगु ज्या विकास निर्माणया ज्या प्रभावकारीम जुइगु व गुणस्तरहीन ज्या जुइगु जुयाच्वंगु दु । ताःई न्ह्यव निसें थ्व हे खँ वयाच्वंगु थुगुसी नं असार महिनाय् हे जक वयाः विकास बजेटया तःधंगु रकम खर्च जुइगु अनुमान जुयाच्वंगु दु ।
न्हापा न्हापा साउनं जक बजेट हइगुलिं विकासया ज्या सुरु यायेत ई काइगु धयागु खँ पिहां वःगुलिं निदँ न्ह्यवनिसें जक जेठ १५ गते हे वइगु आर्थिक दँया निंतिं बजेट न्ह्यब्वयेगु सुरु जूगु खः । अथे खःसां विकास बजेटया तःधंगु ब्व आर्थिक दँया अन्त्य वा वयां निला स्वला न्ह्यव जक खर्च जुइगु प्रवृत्ति धाःसा सुधार मवःनिगु खँ विज्ञतय्सं धाःगु दु ।
महालेखा नियन्त्रकया कार्यालया उपमहालेखा नियन्त्रक दिनेश रेग्मीं बिबिसीलिसे खँ ल्हासें असार ३ गते तक मुक्कं ४१ प्रतिशत पूँजीगत खर्च जूगु खँ धयादीगु दु । वंगु दँय् मुक्कं ६७ प्रतिशत विकास बजेट खर्च जूगुलिइ असार महिनाय् जक ४१ प्रतिशत पूँजीगत खर्च जूगु खः । चालु दँय् नं न्हापांगु खुला दुने मुक्कं १३ प्रतिशत जक विकास बजेट खर्च जूगु खँ उपमहालेखा नियन्त्रक रेग्मीं धयादीगु दु ।
विकास बजेट खर्च मजुइगु समस्याया दथुइ सरकारं थ्व दँय् फागुनतक नं सुरु जुइमफुगु योजनाया ध्यबा पनेगु, विकास आयोजनाया ठेक्का कयाः इलय् ज्या सिमधयेकूपिं ठेकेदारतय्के स्पष्टीकरण कायेगु ज्या न्ह्याकेधुंकूगु दु ।
